নির্বাচন পরিচালনায় কমিশনের ভূমিকা মুখ্য। তবে তা বাস্তবায়নে প্রয়োজন হয় কয়েক লাখ জনবল। কমিশনের কিছু বাদ দিলে এরা প্রায় সবাই প্রজাতন্ত্রের কর্মচারী, আইনশৃঙ্খলা কিংবা সামরিক বাহিনীর সদস্য। আর এর বিকল্পও নেই। এমনিতেই আমাদের নির্বাচন কমিশনের জনবলকাঠামো ইতিমধ্যে ভারতীয় নির্বাচন কমিশনের প্রায় আট গুণ হয়ে গেছে। আরও কয়েক গুণ বাড়ালেও নির্বাচন পরিচালনা ও শান্তিশৃঙ্খলা রক্ষার জন্য তাঁদের সরকারের ওপরই নির্ভর করতে হবে। আর দুর্ভাগ্যজনকভাবে আমাদের প্রশাসনিক সংস্কৃতিকে আমরা দলীয়করণের দাপটে বিপন্ন করে ফেলেছি।